SAWAD จูงมือ BFIT วิ่งแรง! รับข่าวจ่อตั้งโต๊ะเทนเดอร์ฯ รอบ 2 หวังถือหุ้นเกิน 50%
SAWAD จูงมือ BFIT วิ่งแรง! รับข่าวจ่อเปิดโต๊ะเทนเดอร์ฯ รอบ 2 หวังถือหุ้นเกิน 50%
12 มิ.ย. 2561

ผู้สื่อข่าวรายงานว่า ล่าสุด ณ เวลา 10.43 น. ราคาหุ้น บริษัท ศรีสวัสดิ์ คอร์ปอเรชั่น จำกัด (มหาชน) หรือ SAWAD อยู่ที่ 36.50 บาท บวก 1 บาท หรือ 2.82% สูงสุดที่ 36.75 บาท ต่ำสุดที่ 35.75 บาท ด้วยมูลค่าซื้อขาย 179.23 ล้านบาท
ส่วนราคาหุ้น บริษัทเงินทุน ศรีสวัสดิ์ จำกัด (มหาชน) หรือ BFIT อยู่ที่ 31.50 บาท บวก 1.50 บาท หรือ 5% สูงสุดที่ 32 บาท ต่ำสุดที่ 30.50 บาท ด้วยมูลค่าซื้อขาย 30.09 ล้านบาท
ทั้งนี้ ราคาหุ้น SAWAD และ BFIT ปรับตัวขึ้น หลังมีรายงานว่า SAWAD เตรียมทำเทนเดอร์ออฟเฟอร์หุ้น BFIT รอบสอง คาดจูงใจให้ราคาดี เพราะหวังถือหุ้นใหม่มากกว่า 50% จากปัจจุบัน 35.5% เพื่อเดินตามแผนปรับโครงสร้างบริษัทใหม่ และต้องการเพิ่มสัดส่วนรายได้หลังจาก พ.ร.บ.ควบคุมสัญญาเช่าซื้อรถและจักรยานยนต์ ที่จะเริ่มประกาศใช้วันที่ 1 ก.ค.นี้
โดย บล.เคทีบี (ประเทศไทย) ระบุในบทวิเคราะห์ว่า จากกรณีดังกล่าวมองเป็นมุมมองเชิงบวกต่อ SAWAD เนื่องจากการเข้าทำ Tender ครั้งนี้จะส่งผลให้บริษัทมีสัดส่วนการซื้อหุ้น BFIT มากกว่า 50% และมีสิทธิออกเสียงเพิ่มขึ้น เพื่อที่จะสามารถรองรับการปรับโครงสร้างทางธุรกิจได้อย่างมีประสิทธิภาพ และจากสัดส่วนการถือหุ้นที่เพิ่มขึ้น
ทั้งนี้มองว่าบริษัทจะมีกำไรสุทธิสำหรับบริษัทเพิ่มขึ้น จากส่วนแบ่งผู้ถือหุ้นรายย่อยที่ลดลง โดยทุกๆสัดส่วนผู้ถือหุ้นรายย่อยลดลง 1% คาดบริษัทจะมีกำไรสุทธิเพิ่มขึ้น 8.5 ล้านบาท แต่จากความเสี่ยงด้านคุณภาพสินเชื่อ และการตั้งสำรองที่ยังต่ำ จึงคงคำแนะนำ “ถือ” หุ้น SAWAD ที่ราคาเป้าหมาย 40 บาทต่อหุ้น (อิง PBV 3.9x)